Тема. Алай девирдин шиират.

Метлебар: 1. Аялриз алай девирдин шииратдай малуматар гун. Абур алай аямдин

шииратдин векилрихъ танишарун ва абурун уьмуьрдайни

яратмишунрай чирвилер гун.

2. Тарсуна хьайи чирвилер алава хъувун, гегьеншарун, деринарун ва

мягькемарун.

3. Аялрик ватанпересвилин ва инсанпересвилин руьгь кутун. Шииратдал

рикI гъун.

Герек тадаракар: шаиррин суьретар, абурун эсеррин кIватIалар, интерактивный доска,

шикилар, слайдар , лезги газетар, «Самур», «Экуьн ярар» журналар.

Маса предметрихъ алакъа: музуька, урус чIал, тарих, тIебиат чирун, Дагъустандин

халкьарин меденият.

Тарсунин финиф.

1. Тарс тешкилун

(муаллимди шиирдалди тарс ачухарда)

Атанва зун къе куь патав,

Куь тарсуниз мугьмандиз.

Гьазур хьухь куьн заз гуз жаваб,

Зи суалриз тамамдиз.

Агатда чун и гуьруьшда,

Квехъ мукьувай таниш жез.

Куь гьар садан рикIиз фена,

Гел амукьдай нехиш жез.

1. Алатай тарсунай аялрин чирвилер ахтармишун.

- Аялар, чи араяр агатун патал, чун къе хушдаказ рахада.

1. Фейи тарсуна куьне вуч ахтармишнай?

2. Шиират лагьайла, куьн гьикI гъавурда акьазва?

3. Квез алай девирдин шииратдай гьихьтин векилар чида?

(Аялри, кIвале жагъурай шиирар кIелда ва манаярни кьилин фикирар ачухарда)

1. Муаллимдин гаф.

(муаллимди аялрин жавабрикай, абурун гьазурвиликай вичин фикир лугьуда)

1. ЦIийи темадал элячIун.

(Муаллимдин гаф)

Балаяр, алай девирдин шиират, гьар жуьредин емишар авай багъ я. Ам югъ-къандавай чIехи жезва ва адан бегьер – артух. Ада йисан вири вахтара цуьк акъудзава. Чи шииратни гьар жуьредин жавагьиррикай ибарат я. Абурун темаяр девирди вичиз муьтIуьгъарзава. Гьар са девирдихъ вичин темаяр, векилар ава. Адай чаз чи халкьдин гьар са йикъан уьмуьр, ацукьн-къарагъун, дерд-бала гуьзгуьдай хьиз аквазва. Ам чи руьдин девлет ва хазина я. Шиират чи хайи дидед чIал хуьнин, ам вилик тухунин яракь я.

Аялар, Агъа СтIалрин хуьр шаирралди машгьур я. Чи зурба шаир СтIал Сулеймана, чи лезги халкь вири дуьньядиз машгьур авуна. Чаз виридаз чидай, чи виридан рикI алай шаир вуж я?

Къе чун алай девирдин, мягькем яракь гъиле авай шииратдин буба, лезги халкьдин дамах, зурба ватанперес, инсанперес, баркаллу рухвайрикай сад, чи играми Сажидин бубадикай рахада. Сажидин бубадин тIвар виридаз истеклу я – гьам гъвечIидадаз, гьам чIехидаз.

Сажидин Саидгьасанов 1933-йисан 2-майдиз, чи зурба шаир СтIал Сулейманан тIварунихъ галай райондин Агъа СтIалрин хуьре дидедиз хьана. Ада Кьасумхуьруьн юкьван мектеб акьалтIарна, Дагъустандин Гьукуматдин филологиядин факультет акьалтIарна, хайи хуьруь мектебда муаллимвиле кIвалахна. Ада чи районда «Куьредин Ярар» тIвар алаз культурный центр тешкилна. ГьакIни, СтIал Сулейманан фонд ва «Билбил» газет тешкилна. Ам Россиядин писателрин ва лезги писателрин союзрин член я. Ам гзаф шииррин, гькаяйрин, драмайрин ва чIалан рекьяй ктабрин, вишехъ агакьна манийриз элкъвенвай шииррин автор я. Месела: «Гьа кардалди багьа я заз СтIалар», «Чан зи Кьасумхуьр», «Вун накь вучиз атаначир?» ва масбурун тIварар кьаз жеда. Адан «Дагъустандай тир Гомер» шиирралди кхьенвай драма Дербентда ва Махачкалада театрда къалурна ва адаз хъсан къимет гана. Сажидин бубадин шиирар Москвада аялрин литературадин антологиядиз акъатнава. Адан шиирар центральный печатдин «Правда», «Литературная Россия» газетриз, «Крокодил», «Дошкольное воспитание», «Колобок» журналриз, Украинадин ва Польшадин чIалариз элкъуьрнава.

Адан яратмишунриз, алимар тир Ражидин Гайдарова, Ахмедуллах Гуьлмагомедова, Гамидуллах Магомедова, Нариман Абдулмуталибова,

шаиррикай, Арбен Къардаша, Мердали Жалилова еке къиметар ганва.

Сажидинин муаллимди йиса кьвед пуд ктабар акъуддайла, шаир Майрудин Бабаханова, са ктабдал ихьтин шиир кхьена, бахшнава:

Мад кьве ктаб акъудиз я вун кIвачин,

Сад акъудиз бушвалдайди туш хьи на.

Аквар гьалар, къелем тунватIа вав вичин,

Рекьидайла, урус шаир Пушкина.

1. «Зарина» манидиз яб гун.

Муаллимдин гаф – Аялар, Сажидин бубадин манийриз элкъвенвай чIалар ван тахьай кас, абур мугьман тахьай кIвал авач жеди. Абуру чи Лезгистандал, лекьери хьиз лув гузва.

Яраб, «Зарина» манидал кьуьл тавур мехъер, ксур тавур аял ава жал? И манидин уьмуьр къвез-къвез яргъи жеда, ам аямрилай аямралди фида. Ам лезги кIвалера багь мугьман хьиз къекъведа.

Гьа икI 1990-йисар рикIел хтайла, и манидикай халкьдин рикI алай мани хьана. Ша, балаяр, чун гьа вахтуниз хъфин. Чи фикирдиз гьа вахт гъин. Ша чна вирида вилер акьалин.

Са кIвале кьве бала, са ширин лайлайдал чIехи жезва. Куь гьа аялрин патав атанва. Ахъай вилер .

(Кьве руша «Зарина» мани лугьуда)

1. Сажидин Саидгьасанован «Лезги чIал» шиир веревирд авун.

(Гьар дестедиз вичин тапшуругъ жеда)

1. десте: Шиирдин мана-метлеб ачухариз.
2. десте: Веревирд ийида (интерпретация)

(веревирд авунин чешне)

(аялри тапшуругъ тамамарда, муаллимди алава хъийида)

Сажидин бубади дидени, ватанни, чIални, аллагьни сад я лугьузва. Гьелбетда ам гьахъ я. Диде хьайила, чахъ чIалнижеда, чIал хьайила, чахъ ватанни жеда, ватан хьайила, чахъ гележегни жеда.

1. ЦIийи тарс мягькемарун.

Сажидин муаллим районда кьиле физвай гьар са мярекатдин дамах я. Ада гьар са мярекатдик вичин пай кутазва. Гь а икI адан багъдин бегьер югъ-къандавай артух жезва. Сажидин Саидгьасанован 80-йисаз бахшнавай мярекат чи мектебдани шад гьалара кьиле фенай. А хуш келимаяр рикIел

хкун тавуна жедач. Анал чи хуьруьн шаир Рейсудин Набиева адаз икI лагьанай. (адан гафар кутада)

1. Яратмишунин легьзе.

(аялри шиирдай ахъа хьанвай гафар кухтада, шиир арадал гъида)

1. Жегьил шаирдин фикирар.

Шииратда йигин камар къачузвай жегьил шаир Владик Батманова вичин фикирар лугьуда. Ада Сажидиназ шиир теснифна- «Шаир буба Сажидин»

(В.Батманован гафар кутада)

1. Сажидин муаллимдиз гаф гун.
2. Тарсунин нетижа.

(Балаяр, къенин тарсунин нетижаяр чна и жуьреда кьада. За квез суал гуда, куьне давамарда. Заз чир хьана, Агъа СтIалрин мектебдин аялар хъсан жавабар гудай, акьуллу аялар тирди.

1. Заз чир хьана
2. Зун мягьтеларна.
3. Маса тарсара за ишлемишда.
4. КIвалин кIвалах.

Аялар, куьне Сажидин бубадин шиирар темайриз пай.

Тарс Чан «Чубарук» манидалди акьалтIарда.

И шиирдиз мани туькIуьрайди чи композитор Майина Абдулмуталибова я. Ада Сажидин муаллимдин 12 шиирдиз манияр туькIуьрна.